Vandrekoncept startede som en vild idé, der skulle samle naturoplevelser, gourmetmad og levende musik under åben himmel. Nu er idékvinden bag projektet klar til at give stafetten videre.

Året er 2017, og Maria Vangsgaard og hendes veninde Rosa Christensen er taget på vandretur i Sverige. På hjemturen går snakken på, om man også kan vandre i Danmark. Maria Vangsgaard er født og opvokset i Thy, så tanken slår ned i hende, at man da må kunne vandre der. Idéen til vandrekonceptet Thy Hike var født. - Det var en tanke om at skabe et event i naturen i Thy. Et event over tre dage, hvor man kommer ud og har alt med i sin rygsæk og bare er tilstede sammen med mange andre, fortæller hun. På daværende tidspunkt boede Maria Vangsgaard i Kolding, hvor hun læste designkultur og arbejdede med møbeldesign og indretning. Hun var single og nød storbylivet med veninderne. Men da hun skulle skrive sin bachelor, besluttede hun sig for at flytte hjem til Thy for at skrive, og det blev en beslutning, der ændrede hendes liv. - Jeg havde en følelse af at komme hjem. Idéen om en årlig vandretur i Thy voksede, og de to veninder gik i gang med at undersøge mulighederne for at lave ture, der også omfattede gastronomi og naturformidling på nye måder. De fik lavet et logo og oprettet en hjemmeside, og en testtur for venner og familie blev stablet på benene. Her mødte Maria Vangsgaard sin nuværende mand, Mathias Skinnerup. Og en ting som hele tiden har været en fast del af konceptet er afterhike. - Jeg kunne visualisere, at vi sad ved bålet, og der var levende musik. Man sidder og har ikke været i bad i fire dage og kan få en kold øl. Kroppen er øm, og man nyder bare livet. Drømmen om at skabe rammerne ude i naturen for det her møde - mødet mellem mennesker, der ikke kender hinanden. Det har været den ide og drøm, der har holdt mig ved ilden, siger Maria Vangsgaard. Udfordringer blev vendt til succes Men det er ikke bare sådan lige at invitere 100 mennesker med på vandretur i Thy. For hvad gør man, hvis det regner i tre dage? Hvordan gør man med toilet til så mange ud i ingenting? Tilblivelsen af Thy Hike bød på masser af udfordringer. - Man har ansvaret for 100 mennesker og derudover også frivillige og samarbejdspartnere i der 4-5 dage. Op til eventet er der 100 mennesker, der har spørgsmål, behov og bekymringer. De har mange forventninger, om man tænker over, om man mon kan indfri dem, siger thyboen. Og ikke nok med det, måtte veninden Rosa Christensen undervejs også erkende, at det var for svært at arrangere vandreture i Thy, når hun havde bopæl i København. Men en thybo giver ikke så let op, så Maria Vangsgaard kløede på, og med hjælp fra veninder, forældre, svigerforældre og en række frivillige lykkedes det at invitere til den første Thy Hike i 2018. - Jeg er taknemmelig for, at jeg er ret naiv. Jeg gik positiv til opgaven, og det var fedt, at man ikke vidste, hvor mange bump der ville være på vejen. Jeg fandt ud af, hvad jeg er god til, og hvad jeg slet ikke er god til og skal have andre til at gøre for mig. - Det har været helt vildt fedt og sjovt at få bekræftet, at man har fat i noget rigtigt. Det blev ret tydeligt, da vi satte vores billetter til salg igen i 2019, hvor der blev udsolgt i løbet af et par uger og igen året efter. Der er et behov for de her ture, og de eventyr det har kunnet give folk, siger hun. Vandrevirksomhed gik ikke hånd i hånd med familieliv Den største udfordring blev dog, at Maria Vangsgaard drøm om Thy Hike var svær at forene med drømmen om et familieliv med børn. I 15 måneder arbejdede hun på et udviklingsprojekt for dansk kystturisme, hvor håbet var at skabe en base med telte, borde og grej, som turene kunne gå ud fra. Men det blev aldrig. - Samtidig drømte jeg rigtig meget om at få børn og havde svært ved at få det. Jeg havde mange graviditeter, som desværre gik til, og det ændrede mit mindset og mine værdier rigtig meget. Så stille og roligt begyndte jeg at lege med tanken om, at det nok ikke var det her, jeg skulle beskæftige mig med, siger Maria Vangsgaard. Hun satte derfor Thy Hike til salg for 150.000 kroner. For det overtog køberen grejet, det visuelle look med logo og hjemmesiden samt billeder og videomateriale. Flere meldte sig på banen som interesserede, men først da canadiske Emily Kathryn Bremner meldte sig som interesseret, var Maria klar. - Det føltes næsten for godt til at være sandt at møde en kvinde, jeg næsten kunne spejle mig i, og som havde en god energi og en god baggrund for at lave det, fortæller Maria Vangsgaard. Kaospilot fra Canada overtager roret Emily Kathryn Bremner kommer fra Canada, er uddannet kaospilot og har i flere år boet i Danmarks hovedstad. - Jeg har været syg med stress af at bo i København. Jeg tror, det var savnet af natur i hverdagen og følelsen af at høre til et sted. Jeg kommer fra en by, der minder meget om Klitmøller, hvor jeg bor nu, siger den nye ejer af Thy Hike. Sammen med sin danske mand flyttede hun ud af storbyen til den vilde natur i Thy. - Jeg har dyb respekt for naturen. Når jeg går på klitheden og ved havet, så er det åbent og vidtstrakt, og så føler jeg mig meget lille på en måde, der er meget sund, siger hun. Selv om hun elsker natur, så er der også mange udfordringer for canadieren. Hun kender ikke Thy, og så er sproget også en barriere, når man skal køre et dansk firma. Derfor har Maria Vangsgaard lovet at gå med hele vejen. Hun hjælper Emily Kathryn Bremner godt i gang og er også med på sidelinjen, når den nye ejer inviterer til sin første Thy Hike til august. Og selvom det er vemodig at give stafetten videre, så fortryder thyboen ikke noget. - Det har været det hele værd. Lige udover mine to børn er det, det her jeg er mest stolt af at have lavet og skabt. Jeg er sindssygt glad for, at det kan leve videre, siger Maria Vangsgaard. Hun kommer til at savne arbejdet med at prøve ruter af i naturen og finde nye områder, men nu har Thy Hike skiftet hænder, og Maria Vangsgaard kan drømme nye drømme. - Jeg håber, at Mathias og vores to små drenge kan lave nogle andre små eventyr sammen i stedet for, siger hun.